b'\n_START_ARTICLE_\nM-87 Orkan\n_START_SECTION_\nZgodovina\n_START_PARAGRAPH_\nRazvoj sistema Orkan se je za\xc4\x8del leta 1980 kot skupni projekt Socialisti\xc4\x8dna federativna republika Jugoslavija in Iraka. Do leta 1985 so bili opravljena vsa testiranja, dve leti kasneje pa so bili prvi sistemi dobavljeni JLA. V Jugoslaviji ga je izdeloval kombinat BRATSTVO Novi Travnik._NEWLINE_Raketni sistem M87 Orkan je namenjen ognjeni podpori enotam ranga korpusa in armade, u\xc4\x8dinkovit pa je proti \xc5\xbeivi sili, oklepnim vozilom, pa tudi napadu na slab\xc5\xa1e utrjene objekte.\n_START_SECTION_\nLanser in podvozje\n_START_PARAGRAPH_\nLanser je postavljen na \xc5\xa1asijo tovornjaka FAP 3232 BDS/A, s pogonom 8x8 in dizelskim motorjem mo\xc4\x8di 235\xc2\xa0kW. Vozilo ima maso 15.000\xc2\xa0kg, bojna masa vozila z izstrelki vred pa zna\xc5\xa1a 32.000\xc2\xa0kg. Za la\xc5\xbeje premagovanje po terenu ima vozilo vgrajen sistem za centralno regulacijo pritiska v pnevmatikah. Pet\xc4\x8dlanska posadka je med premiki name\xc5\xa1\xc4\x8dena v klimatizirani \xc5\xa1oferski kabini, 12-cevni lanser pa je name\xc5\xa1\xc4\x8den na zadnji del tovornjaka. Lanser se po horizontali lahko obra\xc4\x8da v polkrogu 220\xc2\xb0, po elevaciji pa od -0,5\xc2\xb0 (+22\xc2\xb0 nad kabino vozila) do +56\xc2\xb0. Pred lansiranjem raket se tovornjak stabilizira s pomo\xc4\x8djo \xc5\xa1tirih hidravli\xc4\x8dnih podno\xc5\xbeij, lanser pa se nato v horizontalno ravnino poravna preko posebnega sistema. Lansiranje poteka z daljinskim upravljanjem tako, da posadki ni potrebno izstopati iz kabine._NEWLINE_Sistem za nadzor ognja se nahaja na vozilu, poveljni\xc5\xa1kem vozilu baterije, topografskem vozilu, izvidni\xc5\xa1kem ter meteorolo\xc5\xa1kem vozilu. Sistem avtomatsko izra\xc4\x8dunava in izbira cilje, podatki med vozili pa se prena\xc5\xa1ajo avtomatsko preko kabelske ali radijske zveze._NEWLINE_V sklopu baterije sistema Orkan so \xc5\xa1e vozila za prevoz raket, na katerih se nahaja po 24 raket ter dvigalo za raztovarjanje, s pomo\xc4\x8djo katerega lahko dva \xc4\x8dlana posadke v 30 minutah raztovorita vseh 24 raket._NEWLINE_Lansirna vozila sistema M87 Orkan so za lastno za\xc5\xa1\xc4\x8dito oboro\xc5\xbeena s protiletalskim mitraljezom kalibra 12,7\xc2\xa0mm, name\xc5\xa1\xc4\x8denim na kabino tovornjaka, za maskiranje pa uporabljajo \xc5\xa1tiri metalce dimnih bomb, ki so name\xc5\xa1\xc4\x8deni na prednji odbija\xc4\x8d. Posadka sistema je bila v JLA oboro\xc5\xbeena s po \xc5\xa1tirimi juri\xc5\xa1nimi pu\xc5\xa1kami zastava M70, avtomatsko pi\xc5\xa1tolo Zastava M84 in ro\xc4\x8dnim sistemom M79 Osa.\n_START_SECTION_\nRakete\n_START_PARAGRAPH_\nRaketa R-262 M87 Orkan je bila razvita v dveh razli\xc4\x8dicah, s kasetno bojno glavo, v kateri so kumulativno-razpr\xc5\xa1ilne bombice in s kasetnom bojno glavo s protitankovskimi minami._NEWLINE_V kasetni bojni glavi z bombicami se nahaja 288 kumulativno-razpr\xc5\xa1ilnih bombic kalibra 40\xc2\xa0mm. Bojna glava bombice odvr\xc5\xbee s pomo\xc4\x8djo \xc4\x8dasovnega v\xc5\xbeigalnika od 800 do 1000 m nad terenom, povr\xc5\xa1ina, ki jo bombice prekrijejo pa je okoli 2 hektara. Ubojni radij bombic je 10 m, prebojnost posamezne 245-gramske bombice pa je do 60\xc2\xa0mm jekla._NEWLINE_Kasetna bojna glava s protioklepnimi minami pa vsebuje 8 kontejnerjev s skupaj 24 105 milimetrskimi minami. Padec kontejnerja upo\xc4\x8dasni padalo, po 2,5 sekundah pa iz njega izpadejo mine, katerih let uravnavajo \xc5\xa1tiri krilca. Mine z maso 1,8\xc2\xa0kg imajo prebojnost 40\xc2\xa0mm, spro\xc5\xbei pa jih magnetni bli\xc5\xbeinski v\xc5\xbeigalnik. Neeksplodirane mine se samouni\xc4\x8dijo po 24 urah._NEWLINE_Domet rakete je reguliran s spreminjanjem elevacije lanserja ter preko zra\xc4\x8dnih zavor na raketi. Minimalni doseg rakete je 5\xc2\xa0km, maksimalni pa 50\xc2\xa0km. Izstreljevanje lahko poteka posami\xc4\x8dno ali v rafalih z intervali 2, 3 ali 4 sekunde._NEWLINE_Orkan je bil za JLA izdelan v omejenem \xc5\xa1tevilu, po razpadu dr\xc5\xbeave pa so ga povsem prenehali izdelovati. Zvezna republika Jugoslavija je kasneje razvila posodobljen sistem Orkan-2, ki ima po \xc5\xa1tiri lansirne cevi kalibra 262\xc2\xa0mm postavljene na lansirno vozilo raketnega sistema Luna-M (FROG-7), sistem pa je bil namenjen predvsem izvozu.'